section_heading: Kasitska dinastija u Babiloniji
paragraph_text: Okolnosti njihova uspona nisu poznate zbog izostanka dokumentacije iz tzv. „mračnog doba”: niti jedan dokument ili natpis na kasitskom jeziku nije očuvan, a postoji mogućnost kako je vladajuća administrativna elita bila i nepismena. Kasitski vladari preimenovali su Babilon u „Karanduniaš”, a grad je ponovo postao politička i vojna sila šire regije. Sagrađena je i nova prijestolnica Dur-Kurigalzu (današnje predgrađe Bagdada) u čast kasitskog vladara Kurigalze I., a njegovi nasljednici Kadašman Enlil I. i Burnaburiaš II. održavali su pisane diplomatske kontakte s egipatskim faraonima Amenhotepom III. i Akhenatonom (Amenhotep IV.) koji su danas poznati kao pisma iz Amarne (pronađene na gornjem toku Nila u Egiptu).